[Urbanus Episcopus servus servorum Dei venerabili fratri Hugoni Clun. Abbati, salutem et Apostolicam benedictionem. Apostolicæ Sedis sollicitudo nos ammonet Religiosorum locorum quieti attentius providere. Idcirco tuas, carissime Frater, per communem filium Widonem sancti Orientii Priorem, et fratrum ipsius preces nequaquam contemnendas duximus, tum justitiæ universalis intuitu, tum speciali illa dilectione, quam tibi, sub cujus cura et tui Monasterii jure consistunt, omnibusque tuis fratribus pro ampliori Religione debemus. Sancti igitur Orientii Monasterium in Ausciensi suburbio situm, cui ex Reverentiæ experientiæ tuæ præcepto ac dispositione præsidet, cum universis ad id pertinentibus, per Decreti præsentis paginam vestro Cluniacensi Cœnobio confirmantes Apostolicæ Sedis auctoritate munimus. Illud præcipuè singulariter statuentes ut antiqua ipsius Cimiterii constitutio nulla æmulorum quorumlibet infestatione turbetur: sed sicut sanctissimi prædecessoris nostri Leonis Papæ noni auctoritate sancitum est, quiete in perpetuum perseveret. Proinde nec extra urbem, nec intra Ausciensi Archiepiscopo, vel ejus Canonicis liceat novum Cimiterium instituere; sed tam Archiepiscopi, quam Regulares aut irregulares Clerici, sive Laïci, de quibus consuetudo hactenus fuit; sepulturæ locum apud eos futuris temporibus sortiantur: nec Ecclesiæ terminos alia transeat aut transmittat Ecclesia. Quod ut ratum semper integrumque debita quiete permaneat, Patris, ac Filii, et sancti Spiritus auctoritate firmamus. Si quis ergo deinceps agere et huic diffinitioni pertinaciter contraïre præsumpserit, divinæ indignationis et Apostolicæ districtionis ultione plectatur. Cunctis autem eidem loco justa servantibus fit pax Domini nostri Jesu Christi, quatenus et hic fructum bonæ actionis percipiant, et apud districtum judicem præmia æternæ pacis inveniant. Amen. Datum apud Moysiacum per manus Joannis S.R.E. Diaconi Cardinalis III. Idus Maii. Indictione IV. Dominicæ Incarnationis, anno M. XC. VII. Pontificatus autem Domni Urbani secundi Papæ IX.]